KIRJALLINEN KYSYMYS E-1535/01 esittäjä(t): Ioannis Souladakis (PSE) komissiolle. Libanonin hamppu- ja oopiumviljelmien torjuminen.



Virallinen lehti nro 081 E , 04/04/2002 s. 0036 - 0037



KIRJALLINEN KYSYMYS E-1535/01 esittäjä(t): Ioannis Souladakis (PSE) komissiolle (22. toukokuuta 2001) Aihe: Libanonin hamppu- ja oopiumviljelmien torjuminen Kansainvälisessä lehdistössä julkaistujen tietojen mukaan eräs Libanonin pitkäaikaisen sisällissodan seurauksista oli maatilojen korvaaminen laittomilla hamppu- ja oopiumviljelmillä. Libanonille tähän mennessä maatalouden tervehdyttämiseen ja kehittämiseen myönnetty tuki, jossa kielletään nimenomaisesti huumekauppaan sidoksissa olevat viljelmät, ei ole tuottanut odotettuja tuloksia. Näissä lehdistötiedoissa viitataan Yhdysvaltojen myöntämään tukeen, mutta ei mainita lainkaan Euroopan unionin asiaan liittyviä toimia. Kun otetaan huomioon, että huumekaupan torjunta ja eurooppalaisen yhteiskunnan suojeleminen tältä vitsaukselta on erittäin tärkeää, kysyn seuraavaa: 1. Mitä Libanonille suunnattuja Euroopan komission konkreettisia tukiohjelmia toteutetaan tällä hetkellä? 2. Onko komissio rahoittanut Libanonin hamppu- ja oopiumviljelmien torjumiseen sekä maatalouden vahvistamiseen tähtääviä ohjelmia ja jos on, mitä nämä ohjelmat ovat? 3. Voiko komissio toimittaa minulle tietoja Libanonille Meda-ohjelman kautta myönnetystä rahoituksesta? 4. Onko toimittu yhteistyössä Libanonin syyttäjäviranomaisten kanssa laittomien viljelmien ja huumeita välittävien verkostojen torjumiseksi? Christopher Pattenin komission puolesta antama vastaus (19. heinäkuuta 2001) 1. Tällä hetkellä ei ole harkittavana yhteisön avustusohjelmia huumekasvien viljelyn ja huumausaineiden salakuljetuksen torjumiseksi. 2. Vuonna 1994 Libanonin hallitukselle annettiin 600 000 euron avustus huumeiden salakuljetuksen valvontaa varten tarkoitettuun koulutukseen, tekniseen apuun ja laitteisiin. Samana vuonna allekirjoitettiin Yhdistyneiden Kansakuntien kansainvälisen huumausaineohjelman (UNDCP) kanssa sopimus 1 400 000 euron avustuksen antamisesta lähinnä huumeviljelmien korvaamiseksi Bekaan laaksossa. Vuonna 1996 hyväksyttiin 164 032 euron avustus Groupe International de Recherche en Toxicomanie -ryhmälle ja Fédération Internationale des Universités Catholiques -järjestölle huumeriippuvuusongelmista opettavien kouluttamiseksi. Valtiosta riippumaton järjestö SOS Drug International sai 139 870 euron avustuksen vuonna 1998 perustaakseen vastaanottokeskuksen ja avustaakseen narkomaanien integroimista takaisin normaalielämään Libanonissa. 3. Vuosina 19951999 (MEDA I) Libanonille myönnettiin avustuksina 145 miljoonaa euroa hallinnollisten, sosiaalisten ja taloudellisten uudistusten tukemiseksi, ja lisäksi myönnettiin 21 miljoonaa euroa korkotukea Euroopan investointipankin antamaan ympäristöalan lainaan liittyen. Viisi tärkeintä yhteisön rahoituksella tuettua alaa ovat julkisen hallinnon kehittäminen, investointien suunnittelua koskeva ohjelma, teollisuuden nykyaikaistaminen, rakenteellinen mukauttaminen sekä sosiaalista ja taloudellista kehitystä edistävän rahaston perustaminen. MEDA II -ohjelmasta (vuodesta 2000 eteenpäin) annettavassa tuessa keskitytään talouselämän ja julkisen talouden uudistuksiin, assosiaatiosopimuksen (joka odotetaan tehtävän vuoden 2001 loppuun mennessä) täytäntöönpanoon ja kaupan kehittämiseen. 4. Vuonna 1994 rahoitettuihin kahteen hankkeeseen liittyi läheistä yhteistyötä Libanonin sisäasiainministeriön sekä muiden huumekasvien viljelyä ja huumausaineiden salakuljetusta vastaan toimivien viranomaisten kanssa.